รัฐบาลไทย-ข่าวทำเนียบรัฐบาล-“รมว.ธรรมนัส” ชี้รัฐบาลเดินหน้าปลดล็อคอุปสรรคกฎหมาย-แรงงานประมง ดึงไทยเต็งหนึ่งสินค้าประมงในเวทีโลก
วันอาทิตย์ที่ 3 ธันวาคม 2566
“รมว.ธรรมนัส” ชี้รัฐบาลเดินหน้าปลดล็อคอุปสรรคกฎหมาย-แรงงานประมง ดึงไทยเต็งหนึ่งสินค้าประมงในเวทีโลก
“รมว.ธรรมนัส” ชี้รัฐบาลเดินหน้าปลดล็อคอุปสรรคกฎหมาย-แรงงานประมง ดึงไทยเต็งหนึ่งสินค้าประมงในเวทีโลก
ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ เปิดเผยว่า รัฐบาลได้เร่งผลักดันการฟื้นฟูภาคประมงไทยให้มีความสามารถในการแข่งขันในตลาดต่างประเทศเพิ่มขึ้น โดยพยายามปลดล็อคข้อจํากัดที่เป็นอุปสรรคในการทําการประมง ทั้งในเรื่องแรงงาน กฎหมายต่าง ๆ ที่เป็นเงื่อนไขที่ส่งผลต่อการพัฒนาความเข้มแข็งให้พี่น้องเกษตรกรชาวประมงให้สามารถทําอาชีพประมงได้อย่างยั่งยืน แต่ขณะเดียวกัน ก็ยังคงไว้ซึ่งทรัพยากรทางทะเลของไทยให้มีผลผลิตได้อย่างยั่งยืนด้วยเช่นเดียวกัน ซึ่งขณะนี้มีความก้าวหน้าใน 3 ประเด็นหลัก คือ 1) ทบทวนการดําเนินงานภายใต้คณะกรรมการนโยบายประมงแห่งชาติ ซึ่งมีนายภูมิธรรม เวชยชัย รองนายกรัฐมนตรี เป็นประธาน โดยได้มีการคําสั่งยกเลิกคําสั่งแต่งตั้งคณะอนุกรรมการภายใต้คณะกรรมการนโยบายประมงแห่งชาติชุดเดิมจํานวน 8 ชุด เพื่อปรับเปลี่ยนกลไกการทํางานให้มีประสิทธิภาพมากยิ่งขึ้น 2. ขับเคลื่อนการดําเนินงานภายใต้คณะกรรมการ แก้ไขปัญหาการประมงทะเล เพื่อฟื้นฟูการประมงและอุตสาหกรรมการประมง (IUU-ประมง) โดยมีนายภูมิธรรม เวชยชัย รองนายกรัฐมนตรี กํากับดูแล ซึ่งได้มีการแต่งตั้งคณะอนุกรรมการ จํานวน 6 คณะ ประกอบด้วย (1) คณะอนุกรรมการ ปรับปรุงแก้ไขพระราชกําหนดการประมง พ.ศ. 2558 และที่แก้ไขเพิ่มเติม พ.ศ. 2560 (2) คณะอนุกรรมการปรับปรุงแก้ไขกฎหมายลําดับรองที่เกี่ยวข้องกับภาคการประมง (3) คณะอนุกรรมการด้านการเจรจากับองค์กรระหว่างประเทศและต่างประเทศ (4) คณะอนุกรรมการจัดระเบียบการประมงทะเล และการฟื้นฟูทะเลและอุตสาหกรรมต่อเนื่อง (5) คณะอนุกรรมการช่วยเหลือ ชดเชย ความเสียหายในภาคประมง (6) คณะอนุกรรมการศึกษาและพัฒนาระบบการให้บริการแบบจุดเดียวเบ็ดเสร็จ (One Stop Service) โดยมีเป้าหมายในการพลิกฟื้นอุตสาหกรรมการประมงไทย ให้กลับมาเป็นแหล่งรายได้ที่สําคัญของประเทศและประชาชนอีกครั้งเพื่อการบริหารจัดการทรัพยากรประมงทะเลอย่างยั่งยืน ทั้งนี้ การดําเนินการของคณะอนุกรรมการด้านการเจรจาฯ มีหน้าที่ไปเจรจากับทางสหภาพยุโรป หรืออียู เพื่อให้เกิดความเข้าใจในการทําการประมงของไทยในภาคเศรษฐกิจในเวทีโลก
และ 3. การดําเนินงานภายใต้คณะกรรมการแก้ไขปัญหาการประมงทะเล โดยมีรัฐมนตรีว่าการกระทรวงเกษตรและสหกรณ์ เป็นประธาน ซึ่งได้เร่งรัดดําเนินการปรับปรุงกฎหมายลําดับรองเพื่อเพิ่มความยืดหยุ่นในการทําการประมงและดําเนินโครงการนําเรือประมงออกนอกระบบเพื่อการจัดการทรัพยากรประมงทะเลอย่างยั่งยืน โดยให้ดําเนินการชดเชย เยียวยา ในการซื้อเรือที่ได้รับผลกระทบจากการแก้ไขปัญหาประมง IUU และยังไม่ได้ดําเนินการ ให้เร่งรัดดําเนินการให้เสร็จสิ้นด้วย
“ในฐานะที่ผมกํากับดูแลกรมประมง พร้อมสนับสนุนและปรับกลไกการทํางานแก้ไขปัญหาให้ชาวประมง
ซึ่งมีข้อเสนอมายังรัฐบาลที่พบว่ามาตรการในการทําการประมงที่ผ่านมาเข้มงวดมาก จึงเป็นที่มาในการปรับปรุงแก้ไขกฎหมายลําดับรองเพื่อให้สอดคล้องกับวิถีชีวิตและบริบทในการทําการประมงในปัจจุบัน นอกจากนี้ ยังให้ความสําคัญกับชาวประมงพื้นบ้านโดยการแต่งตั้งคณะอนุกรรมการการประมงทะเลและพัฒนาคุณภาพชีวิตชาวประมงพื้นบ้าน เพื่อฟื้นฟูการประมงไทยให้มีความยั่งยืน สร้างความมั่นคงในการประกอบอาชีพ และสร้างความเข้มแข็งให้กับชาวประมง ส่วนการดําเนินการอื่น ๆ ได้มีมติเห็นชอบให้มีการตั้งคณะอนุกรรมการที่มีหน้าที่ดูแลสัตว์น้ําเลี้ยงลูกด้วยนม ซึ่งเป็นประเด็นที่สหรัฐอเมริกาซึ่งเป็นหนึ่งในประเทศคู่ค้าสินค้าประมงที่สําคัญของไทยให้ความสําคัญในการรักษาความยั่งยืนของธรรมชาติ เพื่อตอบโจทย์เป็นการเฉพาะ” รมว.เกษตรฯ กล่าว
ปัจจุบันภาคประมงไทยมีมูลค่าส่งออกสินค้าประมงกว่า 200,000 ล้านบาทต่อปี เป็นผู้ส่งออกสินค้าประมงมากเป็นอันดับ 4 ของโลก โดยส่วนใหญ่ส่งออกไปยังสหรัฐอเมริกา ญี่ปุ่น กลุ่มอาเซียน และจีน